iPhone-designeren advarer: Touchskærme er farlige

Touchskærme har invaderet bilernes kabiner. Større. Bredere. Mere dominerende. Men nu kommer der en opsigtsvækkende kritik – fra manden, der i sin tid gjorde touchskærmen til hvermandseje. Designeren bag iPhone, Jony Ive, kalder ganske enkelt touch for “den forkerte teknologi” som primær betjening i biler.

Touchskærmen blev folkeeje med lanceringen af iPhone i 2007. Den fjernede fysiske knapper og samlede funktioner i én fleksibel flade. Men det betyder ikke, at teknologien er rigtig overalt. Det siger den ikoniske designer i et internview med britiske Autocar.

Ifølge Ive var touch den rigtige løsning på en mobiltelefon, fordi man ville samle flere funktioner – lommeregner, kamera, tastatur – i én enhed uden dedikerede knapper. Men i en bil er situationen en helt anden. Han siger direkte, at han “aldrig ville have brugt touch i en bil” til de primære funktioner, fordi det kræver, at føreren kigger væk fra vejen.

Med andre ord: Det kompromitterer sikkerheden.

Bilproducenterne gik all-in

I dag har næsten alle nye biler store centrale skærme. Nogle går endnu længere. Mercedes-Benz har eksempelvis udstyret modeller som Mercedes-Benz GLC EQ med en 39 tommer bred skærmløsning, der strækker sig tværs over instrumentbordet. Udviklingen har i årevis været drevet af idéen om, at større skærm = mere premium.

Men ifølge Ive er det mere mode end funktion. Han peger på, at touch i biler er blevet behandlet som en trend: Først skulle man “have lidt touch”, så skulle skærmen være større – og så endnu større.

Interessant nok er Ive selv involveret i interiøret til den kommende elbil fra Ferrari – modellen Ferrari Luce. Her har man valgt en anden tilgang. Ja, der findes en central touchskærm. Men hovedparten af betjeningen foregår via fysiske knapper og kontakter – og hver kontakt føles forskellig.

Pointen er enkel: Du skal kunne mærke dig frem uden at tage øjnene fra vejen. Det er klassisk ergonomi – men i en tid, hvor mange bilproducenter har fjernet knapper for at spare penge og signalere digital modernitet, er det næsten blevet radikalt.

Er knapper på vej tilbage?

Ive rammer ned i en voksende frustration blandt bilkøbere. For selv om store skærme ser imponerende ud i et showroom, er det ikke nødvendigvis det samme som intuitiv og sikker betjening i 110 km/t på motorvejen.

Hvis selv manden bag iPhone mener, at touch er den forkerte løsning i biler, kan det blive starten på et opgør med skærmkapløbet. Spørgsmålet er nu, om bilproducenterne tør indrømme, at de gik for langt.

iPhone-designeren advarer: Touchskærme er farlige